Man verdrink by waterval in GraskopDie Lisbon-waterval in Graskop. (Foto: Mpumalanga Tourism/Twitter) Toeriste word gewaarsku om versigtig te wees wanneer hulle besienswaardighede besoek nadat ’n man op Nuwejaarsdag by die Lisbon-waterval in Graskop, Mpumalanga, verdrink het. Die 35-jarige man het verdrink nadat hy na bewering gegly en geval het, sê kapt. Gugu Phiri, woordvoerder van die polisie. Die man se liggaam is Sondag deur die provinsiale polisie se duikeenheid uit die water gebring. Meer besonderhede rakende die voorval of die man se identiteit is nog nie bekend gemaak nie. Lt.genl. Semakaleng Manamela, polisiehoof in Mpumalanga, versoek toeriste om die veiligheidsaanwysings en versperrings by besienswaardighede te gehoorsaam en nie oormatig te drink wanneer hulle toeriste-aantreklikhede besoek nie.